**Drottnar** on norjalainen, Fredrikstadista kotoisin oleva tekninen ja progressiivinen extreme metal -yhtye. Se soitti alun perin death-doom metalia ja viikinkimetallia. Drottnar on esiintynyt vuosien varrella sellaisissa tapahtumissa kuin Ruotsin Endtime Fest, Norjan Nordic Fest, Sveitsin Elements of Rock, Suomen Immortal Metal Fest ja Englannin Destruction Fest. Yhtye on julkaissut kaksi albumia ja ep:n. Ensimmäisen albumin julkaisi brittiläinen Plankton Records. Drottnarilla on nykyisin levytyssopimus ruotsalaisen Endtime Productionsin kanssa.

Drottnar tarkoittaa islannin kielellä mestaria, hallitsijaa tai kuningasta.

Historia
--------

Alun perin Vitality-nimen alla toimineen yhtyeen perustivat vuonna 1996 neljä sukulaista: laulaja Sven-Erik Lind, kitaristi-kosketinsoittaja Karl Fredrik Lind, rumpali Glenn-David Lind ja basisti Bjarne Peder Lind. Yhtye äänitti kaksi ensimmäistä demoaan X-Ray Studiosilla. Ensimmäinen demo nimeltä *Doom of Antichrist* äänitettiin toukokuussa 1996, ja äänitteellä yhtye soitti death-doom metalia. Vuonna 1998 yhtye vaihtoi nimensä Drottnariksi ja äänitti toisen demonsa nimeltä *A White Realm* syyskuussa 1998. Toisella demollaan yhtye soitti karua, folkvaikutteista viikinkimetallia.

Vuonna 2000 Drottnar julkaisi kaksi demoaan yhtenä albumina nimellä *Spiritual Battle*. Sen julkaisi brittiläinen Plankton Records, ja albumi sai hyvän vastaanoton kriitikoilta sekä underground metalin harrastajilta.

Yhtye äänitti Black Woods Productionsin studiossa kappaleen "Trellebaand Maa Briste", joka julkaistiin ruotsalaisen Endtime Productions -levy-yhtiön kokoelmalevyllä *In the Shadow of Death* vuonna 2001. Kappale oli tyyliltään raakaa, melodista black metalia.

Vuonna 2002 Drottnar alkoi jättää vähemmälle viikinkimetallivaikutteensa ja keskittyi teknisempiin ja monimutkaisempiin kappalerakenteisiin. Yhtye panosti kierompaan imagoon ja lavaesityksiin: Drottnar hyödynsi muun muassa kaasunaamareita konserteissaan. Seuraavana vuonna yhtye äänitti ep:n *Anamorphosis* (2003), jonka julkaisi norjalaislevymerkki Momentum Scandinavia. Ep sisälsi intron ja kolme lähes kuusiminuuttista kappaletta. Basisti Bjarne Peder Lind jäi pois kokoonpanosta mutta Bengt Olsson (kitara) sekä Håvar Wormdahl (basso) liittyivät myöhemmin yhtyeeseen. *Anamorphosis* sai myönteisiä arvioita lehdistöltä.

Laulaja Sven-Erik Lind sotilasunivormussa.
Yhtye kehitti tyyliänsä enemmän tekniseen extreme metaliin, jossa on aineksia black metalista, death metalista, thrash metalista ja progressiivisesta metallista. Lisäksi yhtye alkoi käyttää esityksissään armeijaunivormuja. Vuonna 2005 yhtye kirjoitti levytyssopimuksen Endtime Productionsin kanssa ja meni Subsonic Studiosiin äänittämään uutta musiikkia. Jotkut erikoiset sovitukset äänitettiin Tšekin tasavallassa: Ostravassa eräs Ondřej Valen äänitti puheääntään kappaleille "Victor Comrade" ja "Vulgo Vesper". Jan-Espen S. Schildmann äänitti trumpettiraidat kappaleille "Victor Comrade" ja "Autonomic Self-Schism". Tuloksena oli *Welterwerkiksi* nimetty albumi. Se julkaistiin Suomessa 22. maaliskuuta 2006 Immortal Metal Fest -tapahtumassa. Ennen tätä albumia julkaistiin 7-tuumainen vinyylilevy *Ad Hoc Revolt*, joka sisälsi kaksi kappaletta albumilta. *Welterwerk* on toistaiseksi yhtyeen arvostetuin äänite.

Vuonna 2008 Drottnar esiintyi yhtyeiden kuten Grimfistin ja Extolin kanssa sekä teki Yhdysvalloissa lyhyen kiertueen.

12. tammikuuta 2009 yhtye kertoi MySpace-blogissaan, että *Welterwerk* on ollut menestys, Drottnar meni korkealaatuiseen studioon äänittämään uutta albumia. 26. tammikuuta 2010 yhtye uusi kotisivunsa ja ilmoitti, että albumi on täysin äänitetty ja sitä miksataan. Yhtye lupaa, että "me tulemme tarjoamaan teille viimeisintä tekniikkaa edustavaa bunkkerimetallia, jota ei ole kuultu missään muualla. Ette tule pettymään!"

Musiikki
--------

Vaikka yhtye aloitti soittamalla death-doomia ja folkvaikutteista viikinkimetallia, Drottnarin musiikkia on vuoden 2003 *Anamorphosis* -ep:n jälkeen luonnehdittu moderniksi black metaliksi. Tyyli on teknisempää ja kaoottisempaa kuin melodista ja painottuu nihilistisiin, kylmiin äänimaisemiin.

Aluksi yhtyeen sanoitukset käsittelivät kristinuskoa raa'alla ja äärimmäisellä tavalla: *Spiritual Battlen* tekstit ottivat innoitusta ilmestyskirjasta ja käsittelivät pääasiassa henkimaailmassa tapahtuvaa kamppailua. Yhtyeen jäsenet ovat varhaisessa haastattelussa sanoneet: "Norjan black metal -piirit eivät vaikuta sanoituksiimme, mutta silti tekstimme on kirjoitettu black metal -henkisesti sopimaan hyvin musiikkiimme." Drottnarin nykyiset sanoitukset sisältävät poliittisia ja filosofisia aiheita: teksteissä käytetään esimerkiksi sellaisia latinankielisiä fraaseja kuten "ad hoc" ja "sine qua non".

Megafoni on tunnistettava osa Drottnarin lavaesitystä.
Drottnarin varhaiset lavaesitykset sisälsivät räiskyviä strobovaloja, paksua savua ja kylmää tai pimeää*selvennä* valoesitystä. Yhtye käytti myös valkoisia kynttilöitä "luomaan mystistä ja tunteellista vaikutusta".

Nykyisin Drottnarin erityispiirteisiin on muutaman vuoden ajan kuulunut eräs erikoinen piirre, nimittäin tšekkiläis- tai venäläishenkisten aiheiden hyödyntäminen: kappaleiden nimet ja sanoitukset sisältävät "neuvostoliitto"-henkisiä sanoja ja kielikuvia, jotkut kappaleet sisältävät sampleja radiokuulutuksista tai -kommunikaatiosta, jotka viittoilevat sodan aikoihin. Konserteissa yhtyeen jäsenet käyttävät "neuvostoliitto" tai "DDR" -tyylisiä univormuja. Vielä nykyisinkin yhtye käyttää strobovaloja konserteissaan, ja laulaja Sven-Erik Lind käyttää tavallisesti sellaisia tehokeinoja kuten megafonia luomaan armeijahenkistä tunnelmaa.

Marraskuussa 2006 Drottnarin jäsenet soittivat sessiomuusikkoina yhden miehen unblack metal -yhtye Horden konsertissa Nordic Fest -tapahtumassa. Jäsenet peittivät kasvonsa, jotta heitä ei tunnistettaisi ja ylläpitäisivät Horden "myyttiä". Esityksestä julkaistiin livelevy ja dvd vuonna 2007.

Diskografia
-----------

Diskografia
-----------

### Studioalbumit

* *Welterwerk*  (2006)
* *Stratum*  (2012)
* *Monolith*  (2019)

### EP:t

* *Anamorphosis*  (2003)
* *Ad Hoc Revolt*  (2006)
* *Monolith I*  (2017)
* *Monolith II*  (2018)
* *Monolith III*  (2018)

### Demot

* *Doom of Antichrist*  (1997)
* *Demo 96/97*  (1997)
* *A White Realm*  (1998)

### Kokoelmat

* *Spiritual Battle*  (2000)

### Singlet

* Lucid Stratum (2011)
* Wolves and Lambs (2016)

Jäsenet
-------

Drottnar esiintymässä 2008.
### Nykyiset

* Sven-Erik Lind – laulu
* Karl Fredrik Lind – kitara
* Bengt Olsson – kitara
* Håvar Wormdahl – basso
* Glenn-David Lind – rummut

### Entiset

* Bjarne Peder Lind – basso

Lähteet
-------

1. ↑   Extol, Crimson Moonlight, Veni Domine Confirmed For Sweden's Eendtime Festival - Jan. 10, 2007 *Blabbermouth*. Viitattu 21.11.2007.
2. ↑  Nordic Fest 2005 *Nordic Fest*.  Arkistoitu 9.2.2012. Viitattu 21.11.2007.
3. ↑  Veni Domine Confirmed For Switzerland's Elements of Rock Festival - Dec. 13, 2003 *Blabbermouth*.  "Other bands scheduled to appear at the three-day event are Jim LaVerde and the Sanctuary Worhsip Team (USA), Immortal Souls (Fin), Seventh Avenue (Ger), Drottnar (Nor), Slechtvalk (Neth), Crushead (Ger), Sacrificium (Ger), Arson (Ger), Exaudi (Ger), Demoniciduth (Swi) and Disobedience (Swi)." Viitattu 21.11.2007.
4. ↑  Immortal Metal Fest 2006 (Drottnar oli pääesiintyjä) *Immortal Metal Fest*.  Arkistoitu 9.11.2007. Viitattu 21.11.2007.
5. ↑  Destruction Fest 2006 *Destruction Fest*. Viitattu 21.11.2007. [vanhentunut linkki]
6. ↑  Drottnar  20.08.2004. Metal.de. Viitattu 20.11.2007. German
7. ↑  Skjæringrud, Morgan: Drottnar *Musikkavisen*.  20.09.2003.  Arkistoitu 9.2.2012. Viitattu 20.11.2007. Norwegian
8. 1 2 3 4  Drottnar Info-Black.com - The Ultimate Black Metal Informative Site. Viitattu 20.11.2007.
9. ↑  Drottnar *Highwire Daze*.  2000. Viitattu 20.11.2007.
10. ↑  Cranson, David: Drottnar - Spiritual Battle  Thursday 1st February 2001. Cross Rhythms Music. Viitattu 20.11.2007.
11. ↑  Drottnar *Cross Rhythms*. Viitattu 20.11.2007.
12. ↑  Hansen, Thomas: Drottnar - Spiritual Battle  October 3, 2003. The Metal Observer. Viitattu 20.11.2007.
13. 1 2  Ryhänen, Pekka: Drottnar - Spiritual Battle  16.10.2003. Imperiumi.net.  Arkistoitu 22.10.2007. Viitattu 20.11.2007. Finnish
14. 1 2  Haustein, Christoph: Drottnar - Welterwerk *Heavymetal.no*.  26.05.07. Crossover AGM.  Arkistoitu 8.2.2012. Viitattu 20.11.2007. Norwegian
15. ↑  Lockert, Morten: Grimfist + Drottnar (Oslo 26.05.07) *Heavymetal.no*.  26.05.07.  Arkistoitu 20.8.2007. Viitattu 20.11.2007. Norwegian

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Drottnar**.
* Drottnarin viralliset kotisivut
* Drottnar Encyclopaedia Metallumissa (englanniksi)
* Drottnar Myspacessa (englanniksi)